**Έκθεση της** **Κοινοβουλευτικής Επιτροπής Νομικών, Δικαιοσύνης και Δημοσίας Τάξεως για την πρόταση νόμου «Ο περί Δικηγόρων (Τροποποιητικός) Νόμος του 2022»**

**Παρόντες:**

Νίκος Τορναρίτης, πρόεδρος Σωτήρης Ιωάννου

Φωτεινή Τσιρίδου Κωστής Ευσταθίου

Νίκος Γεωργίου Χαράλαμπος Θεοπέμπτου

Ανδρέας Πασιουρτίδης

Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως μελέτησε την πιο πάνω πρόταση νόμου, η οποία κατατέθηκε από τον πρόεδρο της επιτροπής κ. Νίκο Τορναρίτη εκ μέρους της κοινοβουλευτικής ομάδας του Δημοκρατικού Συναγερμού και το μέλος της κ. Χριστιάνα Ερωτοκρίτου εκ μέρους της κοινοβουλευτικής ομάδας του Δημοκρατικού Κόμματος, σε δύο συνεδρίες της, οι οποίες πραγματοποιήθηκαν στις 23 Φεβρουαρίου και 2 Μαρτίου 2022. Στην πρώτη συνεδρία της επιτροπής κλήθηκαν και παρευρέθηκαν εκπρόσωποι του Υπουργείου Δικαιοσύνης και Δημοσίας Τάξεως και της Νομικής Υπηρεσίας της Δημοκρατίας. Ο Παγκύπριος Δικηγορικός Σύλλογος, παρ’ όλο που κλήθηκε, δεν εκπροσωπήθηκε στις συνεδρίες της επιτροπής.

Σημειώνεται ότι στο στάδιο της συζήτησης της πρότασης νόμου παρευρέθηκαν και τα μέλη της επιτροπής κ. Άριστος Δαμιανού, Χριστιάνα Ερωτοκρίτου και Πανίκος Λεωνίδου.

Σκοπός της πρότασης νόμου είναι η τροποποίηση του περί Δικηγόρων Νόμου, ώστε να διαγραφεί η διάταξη αυτού σύμφωνα με την οποία δικηγόρος ο οποίος λαμβάνει αμοιβή μικρότερη από αυτή που ορίζεται ως ελάχιστη από τους εκάστοτε εν ισχύι κανονισμούς διαπράττει πειθαρχικό παράπτωμα.

Ειδικότερα, όπως αναφέρεται στην αιτιολογική έκθεση που συνοδεύει την πρόταση νόμου, η εν λόγω διάταξη είναι πλέον άνευ αντικειμένου, αφού η επίλυση διαφορών που προκύπτουν σε σχέση με υπηρεσίες που παρέχονται από ασκούντες δικηγορία, καθώς και τα κριτήρια για την αμοιβή δικηγόρου ρυθμίζονται από τις πρόνοιες των περί Επίλυσης Διαφορών που προκύπτουν από Παροχή Υπηρεσιών των Ασκούντων Δικηγορία (Εξωδικαστηριακές Υποθέσεις) Κανονισμών του 2018, οι οποίοι εφαρμόζονται αναφορικά με την παροχή υπηρεσιών από δικηγόρους για την αμοιβή των οποίων δεν υπάρχει πρόνοια σε οποιουσδήποτε διαδικαστικούς κανονισμούς εκδοθέντες από το Ανώτατο Δικαστήριο.

Στο πλαίσιο της συζήτησης της πρότασης νόμου, η εκπρόσωπος του Υπουργείου Δικαιοσύνης και Δημοσίας Τάξεως δήλωσε ότι συμφωνεί με τον σκοπό της πρότασης νόμου.

Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως, αφού έλαβε υπόψη όλα όσα τέθηκαν ενώπιόν της, υιοθετεί τους σκοπούς και τις επιδιώξεις της πρότασης νόμου και ομόφωνα εισηγείται στη Βουλή την ψήφισή της σε νόμο.

15 Μαρτίου 2022

Αρ. Φακ.: 23.02.063.017-2022

ΧρΚλ/ΠΧ, ΑΓ/MC